《拟东坡谪居三适 其三 夜卧煖炕》
金朝·赵秉文

京师苦寒岁，桂玉不易求。斗粟换束薪，掉臂不肯酬。

日粜五升米，未有旦夕忧。近山富黑瑿，百金不难谋。

地炕规玲珑，火穴通深幽。长舒两脚睡，暖律初回邹。

门前三尺雪，鼻息方齁齁。田家烧榾柮，湿烟泫泪流。

浑家身上衣，炙背晓未休。谁能献此术，助汝当衾裯。

作者简介：赵秉文（1159～1232）金代学者、书法家。字周臣，号闲闲居士，晚年称闲闲老人。磁州滏阳（今河北磁县）人。世宗大定二十五年进士，调安塞主簿。历平定州刺史，为政宽简。累拜礼部尚书。哀宗即位，改翰林学士，同修国史。历仕五朝，自奉如寒士，未尝一日废书。能诗文，诗歌多写自然景物，又工草书，所著有《闲闲老人滏水文集》。